WebMag HTML Template Buscador para cualquier web.\nEl vídeo de Tricicle\nEl vídeo d'Al Bano\nPer comprar el llibre on line\nPresentacions Octubre 2019\nLes presentacions del mes de setembre\nTARRAGONA, LLEIDA, TORTOSA I AMPOSTA\nQuatre grans ciutats, quatre grans presentacions del mes de setembre\nEl 13 de setembre 2019 es va fer a La Llibreria La Capona de Tarragona, a dos quarts de vuit d'aquell divendres. Amb molt de públic i amb la presentació del periodista de SER Catalunya i Ràdio Reus, Jordi Cartanyà. Van ser-hi presents l'expresident i fundador de l'Ateneu de Tarragona, Antoni Panadès. I també el president actual, Jordi Freixa.\nA Lleida es va presentar el llibre "Gràcies per la música!" al Cafè del Teatre el dia 26 de setembre a les 20 hores. Amb presentació del director de Lleida TV, Santi Roig. Van acompanyar-nos a la taula Eulàlia Pagès, directora d'Editorial Pagès i el regidor de Ciutat i Cultura de l'Ajuntament de Lleida, Jaume Rotllan. Entre el públic molts amics com el Mag Xule o la periodista Dolors Massot, o el periodista musical Javier de Castro, director de la col·lecció de música d'Editorial Milenio. Va posar el toc musical interpretant fantàsticament dues cançons el cantant lleidatà Lluís Sánchez.\nPel que fa a Tortosa, l'acte es va celebrar a la Llibreria La 2 de Viladrich. Entre els assistents Daniel Arasa, periodista i escriptor. Va ser el divendres 27 de setembre a les 20 hores. I a les 12 hores de l'endemà presentació a Amposta, Espai Cultural Guaix, on va ser present i va dirigir unes paraules la regidora d'Ensenyament i Cultura, Inés Martí. També va assistir-hi l'exregidor Lluís Pallarés. Les presentacions de Tortosa i Amposta es van fer amb el suport d´Imagina Ràdio. El presentador a les dues ciutats va ser el director d'antena d'Imagina Ràdio, Dídac Tomàs. Gràcies des d'aquí a tots els que ens van donar suport en aquestes presentacions. Gràcies per la música!\nAquesta llibreria de la Casa del Llibre està situada al bell de la ciutat de Barcelona. Ull que n'hi ha d'altres a la ciutat, i una altra especialment cèntrica.\nAquesta presentació tindrà presentador/entrevistador i autor o tindrà més al.licients. Aquest és un secret molt ben guardat. Segur que hi haurà cançons però hi haurà cantants? La resposta el dia 24 de maig.\nUN TOUR INOLVIDABLE I SEMPRE GRÀCIES A LA MÚSICA!\nAmb Jordi Cartanyà a la Llibreria La Capona\nL'ajuntament, l'editorial i la premsa... a Lleida\nCanta Lluís Sánchez, i ens ho mirem amb Santi Roig de Lleida TV\nTortosa, amb el periodista i escriptor Daniel Arasa\nAmb el Dídac Tomàs d'Imagina Ràdio, el meu presentador a Tortosa i Amposta\nAmb Inés Martí, regidora d'Ensenyament i Cultura d'Amposta\nEl llibre! l


El Reus Deportiu Miró perd a Sant Hipòlit i deixa sense Copa al Calafell\nEl Reus Deportiu Miró perd el primer partit de la temporada a l’OK Lliga després del 2 a 1 contra el Voltregà i deixa sense Copa del Rei al Club Patí Calafell\nEl Reus Deportiu ha patit la primera derrota de la temporada a l'OK Lliga | Joan Alfons López\nDoble decepció en el duel del Reus Deportiu Miró a la pista del Club Patí Voltregà. El conjunt dirigit per Jordi Garcia ha patit la primera derrota de la temporada a l’OK Lliga després de caure per 2 a 1 i, de retruc, ha deixat sense bitllet per a la Copa del Rei al Club Patí Calafell. Els del Baix Camp, que han lluitat fins al darrer instant per empatar, s’han trobat amb la bona actuació del local Blai Roca qui ha impedit que els reusencs mantinguin la condició d’invictes en el torneig de la regularitat.\nPrimer temps per sota en el marcador\nEl Reus Deportiu Miró ha vist com marxava al descans perdent en el marcador. Els homes de Jordi Garcia han buscat el triomf però s’han trobat ben aviat amb l’encert d’un Club Patí Voltregà que es jugava la classificació per a la Copa del Rei. Una conducció de Mia Ordeig per la banda esquerra de l’atac local ha acabat amb una centrada que Petxi Armengol, de forma quasi acrobàtica, desviava per introduir la bola al fons de la porteria de Càndid Ballart.\nEl porter ganxet, que tornava de nou a la pista que l’ha vist brillar abans de convertir-se en jugador dels del Baix Camp, evitava en posteriors accions l’ampliació del marcador dels de Sant Hipòlit. El Reus, per la seva banda, no renunciava a l’atac però no ha gaudit de l’efectivitat necessària per equilibrar el matx abans del descans.\nCristian dona esperances\nLa segona meitat al Municipal Oliveras de la Riva no podia començar pitjor per a un Reus Deportiu Miró que volia mantenir la seva condició d’invicte per arribar a l’equador del torneig. Aleix Molas, en un contraatac en el segon minut del segon temps, aconseguia el 2 a 0 després d’un xut que ha provocat incertesa sobre la seva validesa fins que el col·legiat ha donat llum verda a la diana. Els homes entrenats per Jordi Garcia han vist perillar la seva imbatibilitat i han donat emoció a l’encontre en el minut 36. Un contraatac conduït per Marc Julià ha acabat amb Cristian Rodríguez entrant per la banda esquerra i superant Roca per posar el 2 a 1.\nEls del Baix Camp han pogut empatar en el minut 43 però Àlex Rodríguez no ha aconseguit superar Blai Roca en una falta directa. El porter local ha evitat l’empat en diferents ocasions. Des de Vilafranca arribaven els ànims de la parròquia calafellenca. Un gol dels roig-i-negres donava la classificació per a la Copa del Rei als del Baix Penedès. Malauradament per als interessos dels representants del Camp de Tarragona, l’alegria no ha arribat, confirmant-se la primera derrota del Reus Deportiu Miró a l’OK Lliga 2018-2019 i la impossibilitat de veure un segon representant de casa nostra a la competició copera.\nLa pròxima cita del Reus Deportiu a l’OK Lliga serà dimarts 22 de gener a les 21.00 hores a la pista del Vendrell. Abans, dissabte 19 a les 21.00 hores, quarta jornada de la fase de grups de la Lliga Europea amb la visita del Saint Omer al Palau d’Esports.\nRoca, Manrubia, Armengol, Molas i Ballart. A la banqueta: Dalmau, Serra, Gallifa, Ordeig i Rovira\nBallart, Salvat, Bancells, À. Rodríguez i Julià. A la banqueta: Matilla, C. Rodríguez, Tiago Rafael i Escala\n1-0 / Armengol (7’)\n2-0 / Molas (27’)\n2-1 / C. Rodríguez (36’)\nMatx corresponent a la jornada 15 de l’OK Lliga 2018-2019 disputat al Pavelló Municipal Oliveras de la Riva


Arrenca un nou curs - Escola Tabor Arrenca un nou curs - Escola Tabor\nInici » Arrenca un nou curs\nArrenca un nou curs\nBy Noticies-Tabor17 de setembre de 2021General\nDesprés del pròleg del Casal d’estiu de setembre, dilluns vam començar les esperades classes a l’Escola. Després de les vacances, ja hi tornem a ser.\nEl curs 2021/22 ja ha començat. Amb (encara) algunes restriccions degudes a la situació epidemiològica, hem pogut començar les classes i ja tenim en marxa tots els grups. Donem en primer lloc la benvinguda als Esquirols, que s’incorporen a l’escola per seguir el seu procés de creixement, ara a l’”escola dels grans”, com diuen ells.\nTots els cursos tenen novetats. I aquest curs no n’és l’excepció. A les properes reunions de famílies que farem les properes setmanes (aquestes encara en format telemàtic) ja us anirem ampliant les informacions. Però deixeu-nos avançar un parell d’actuacions.\nEn primer lloc, aquest curs ens adherim al projecte “Filosofia 3-18”, un programa que pretén integrar el pensament filosòfic des dels 3 fins als 16 anys en el nostre cas. No és història de la filosofia ni estudiar l’obra d’Aristòtil i Kant. És ajudar els nostres alumnes a sistematitzar el pensament, raonar les crítiques, reflexionar de manera ordenada sobre els temes que els afecten en cada moment. Tot el claustre de l’escola ha fet una formació específica d’aquest programa amb el mestratge del grup IREF, promotor de la introducció d’aquesta metodologia a les llars d’infants, escoles i instituts.\nI en segon lloc, aquest curs hem triat com objectiu general la nostra aposta per ajudar a créixer els nostres alumnes per ser persones positives, entusiastes, creatives i disposades al canvi:, capaces de tenir una actitud oberta davant del món i de veure allò que poden aprofitar de les circumstàncies que els envolten i afrontar els reptes amb entusiasme, de canviar per millorar i de tornar a pensar, a partir dels coneixements previs, noves maneres de veure, d’analitzar, d’actuar, gaudint de l’aprenentatge al llarg de la vida.\nUna de les altres novetats que volem remarcar és que a partir d’ara els alumnes de P3, la classe dels Esquirols, tenen a més a més de la seva tutora una “nursery teacher”, una tècnica d’educació infantil que només sap parlar en anglès.\nI per acabar, saludem l’arribada de quatre noves docents a l’Escola Tabor: la Núria Torres, la nova psicopedagoga, la Meritxell Galofré, nova mestra a Educació Infantil i Primària, la Mireia Rubiales, la “nursery teacher”, i la Viviana Ortiz, professora d’Educació física a Educació Secundària Obligatòria. Els donem la benvinguda i els hi desitgem una feliç estada a l’escola.


Els interins que portin cinc anys en la mateixa plaça passaran a fixos sense opositar - Diari de Girona\nEls interins que portin cinc anys en la mateixa plaça passaran a fixos sense opositar\nSi fa entre tres i cinc anys sí s'hauran de sotmetre a oposicions, però els exercicis "poden no ser eliminatoris"\n11·11·21 | 20:29\nManifestació contra l'abús de la interinitat en l'administració, a Barcelona Manu Mitru\nEl govern estatal ha pactat amb ERC i PNB que els interins que fa cinc anys que ocupen una plaça "de caràcter estructural" la puguin guanyar sense opositar, sotmetent-se a un concurs de mèrits. El pacte preveu incloure dues disposicions addicionals a la Llei de l'estatut bàsic de l'empleat públic que obliguen les administracions a convocar pel sistema de concurs les places ocupades per personal temporal almenys des de l'1 de gener del 2016. Els interins que fa entre tres i cinc anys que ocupen la plaça sí hauran d'opositar, però "els exercicis de la fase d'oposició poden no ser eliminatoris", segons han indicat fonts del PSOE a l'ACN.\nUn altre extrem del pacte estableix que les places que poden sortir per concurs no estan condicionades a no haver estat prèviament convocades. A més, els processos s'estenen també a les societats mercantils públiques, entitats públiques empresarials, fundacions del sector públic i consorcis del sector públic.\nA banda, es modifica la disposició transitòria que aborda els processos del 2017 i el 2018. Se segueix parlant que han d'estar resolts abans d'acabar el 2024 però s'elimina la referència explícita a que "se seguiran executant d'acord a les previsions de les respectives convocatòries".\n¿Quins són els requisits per participar al PERTE del cotxe elèctric?


La patronal andorrana vol deixar els fluxos migratoris fora de l'acord d'associació amb la UE\nLa patronal andorrana vol deixar els fluxos migratoris fora de l’acord d’associació amb la UE\nLes entitats comparteixen amb l'executiu que es faci un referèndum previ a la ratificació de l'acord per part del Consell General\nLa patronal andorrana vol buidar de continguts clau l’acord d’associació amb la UE. Concretament, la Confederació Empresarial, l’Empresa Familiar i la Cambra de Comerç han fet arribar a l’executiu un document conjunt en què demanen que es continuïn controlant els fluxos migratoris, que la fiscalitat sigui apartada de la negociació i que hi hagi salvaguardes i mecanismes de sortida en cas que el país no pugui assumir totes les obligacions.\nEl president de la CEA, Gerard Cadena, diu: ‘Nosaltres voldríem que Andorra continués controlant els fluxos migratoris i que es pogués continuar vinculant la residència amb el treball perquè és la base de la nostra cohesió social.’ Tot i que el govern ha dit que la qüestió fiscal no es negocia en l’acord, la patronal insisteix que Andorra resti al marge d’unes regles conjuntes per als estats comunitaris. Una de les preocupacions de l’empresariat és que el gruix de la normativa a aplicar sobrepassi les capacitats del país.\nLes entitats comparteixen amb l’executiu que es faci un referèndum previ a la ratificació de l’acord per part del Consell General i ara esperen que el govern els enviï una valoració del document. Quant als terminis, deixen entreveure que fets com el Brexit poden originar un cert alentiment del procés de negociació.


Recta final de precisió quirúrgica (Àlex Gozalbo)\nEl Barça Lassa exhibeix l’eficàcia i la simplicitat dels equips ben entrenats (86-79)\n5 min. Madrid 14/02/2019 23:28\n651x366 Mike Tobey i Chris Singleton lluitant per un rebot / JUAN CARLOS HIDALGO / EFE Mike Tobey i Chris Singleton lluitant per un rebot / JUAN CARLOS HIDALGO / EFE\nEl vigent campió de la Copa del Rei va estrenar revàlida amb nota. Després de 37 minuts d’igualtat, el Barça Lassa es va treure de sobre un incòmode València Basket amb una recta final d’una precisió quirúrgica (86-79). L’equip blaugrana, que demà disputarà les semifinals contra l’Iberostar Tenerife, va saber llegir què li convenia més en el moment decisiu.\nCom acostuma a fer en les grans cites, Svetislav Pesic va limitar la rotació real del seu equip a vuit jugadors. El serbi va deixar sense jugar Kyle Kuric i Rolands Smits i va deixar fora de la convocatòria Artem Pustovyi. La participació de Jaka Blazic i Kevin Seraphin va ser molt puntual. La lectura de l’entrenador va ser perfecta i sempre va tenir en pista els jugadors adequats. Els herois de la nit van ser Thomas Heurtel (17 punts), Pau Ribas (15 punts), Ádám Hanga (12 punts amb 2 triples clau), Ante Tomic (14 punts i 8 rebots) i Chris Singleton (11 punts i 7 rebots).\nLa posada en escena del València Basket va ser molt bona. Jaume Ponsarnau va situar Sam van Rossom i Guillem Vives junts en el cinc inicial i l’equip taronja va dominar el ritme dels primers minuts del partit. Singleton no va llegir les declaracions de Pesic en què situava Will Thomas com un dels millors quatres d’Europa i el jugador nord-americà ho va aprofitar per anotar set punts en tan sols cinc minuts i mig de joc. Distrets amb uns àrbitres que els van penalitzar amb set faltes personals en els primers 10 minuts (per una del rival), els jugadors del Barça Lassa van trigar a entendre el partit. L’avantatge dels valencians va arribar fins als 11 punts (13-24).\nEl Barça Lassa va construir la seva reacció des de la defensa. L’equip blaugrana va deixar el rival sense anotar durant tres minuts i mig i va provocar que perdés 11 pilotes en 20 minuts, circumstància que va aprofitar per empatar el marcador (31-31). La solidesa de Pau Ribas i Ádám Hanga va impulsar un conjunt culer que va començar a desplegar el seu joc habitual. La primera meitat de Kevin Seraphin, que es va carregar amb tres faltes personals, i Pierre Oriola, que va fallar els seus primers llançaments, no va aportar l’energia d’altres dies i els percentatges des de la línia de tres punts no van ser bons (3/11), però el partit de quarts de final va arribar obert al descans (37-39). “Ells juguen molt bé en atac i han mogut molt bé la pilota durant la primera meitat”, va resumir Thomas Heurtel.\nPesic va augmentar el nivell físic del partit col·locant junts Heurtel, Hanga, Claver, Singleton i Oriola sobre el parquet del WiZink Center. El serbi va intentar sacsejar tàcticament la semifinal contra un rival que es va fer fort des de la línia de 6,75 metres. L’enfrontament va arribar empatat als últims 10 minuts (58-58).\nLiderat per la verticalitat d’Heurtel en atac, el Barça Lassa va obtenir una renda de quatre punts (62-58). Lluny d’acusar el cop psicològic, el València Basket va reaccionar amb un parcial de 3-11 que va tornar a donar-li la iniciativa en el marcador (65-69).\nArribats al moment clau del partit amb empat en el marcador (73-73), el Barça Lassa va exhibir la simplicitat i eficàcia dels equips ben entrenats per separar-se del rival. Dos triples de Hanga i un 2+1 de Ribas van dinamitar la moral del València Basket (84-73). La clatellada va ser d’una contundència letal. Tot i els esforços del conjunt taronja, la victòria blaugrana ja no va perillar i el vigent campió jugarà les semifinals per tercer any seguit.\nSorpresa de l’Iberostar Tenerife\nPer segon any consecutiu i per segona vegada en la seva història, l’Iberostar Tenerife disputarà les semifinals de la Copa del Rei. L’equip entrenat per Txus Vidorreta es va desfer d’un Unicaja massa irregular (88-78). El badaloní Ferran Bassas (16 punts) va liderar el triomf d’un conjunt insular que també va saber aprofitar el bon partit de dos interiors com Colton Iverson (19 punts) i Tim Abromaitis (12). Entre els dos van anotar els 12 tirs de camp que van intentar. El conjunt insular serà el que més descans tindrà per preparar les semifinals de divendres.\n651x366 Joan Carles Navarro / JAVI LÓPEZ / EFE Joan Carles Navarro / JAVI LÓPEZ / EFE\nMadrid homenatja Joan Carles Navarro\nL’ACB va aprofitar el descans del partit entre el Barça Lassa i el València Basket per homenatjar Joan Carles Navarro, excapità de l’equip blaugrana. Tot i que alguns aficionats del Madrid van xiular durant l’acte, la majoria de seguidors del WiZink Center es van posar drets per aplaudir l’escorta, actual manager de la secció de bàsquet culer. Antonio Martín, president de l’ACB, li va lliurar la insígnia d’or i brillants de la institució. Nens i nenes amb samarretes de tots els equips de la Lliga Endesa van acompanyar al centre de la pista el santfeliuenc, que el pròxim 1 de març tindrà la seva samarreta retirada al Palau Blaugrana. Gerard Piqué va aprofitar que era a Madrid per al sorteig de la nova Copa Davis de tenis i va presenciar en directe el partit de bàsquet al WiZink Center.


El 'cas Palau' ja té data de sentència\nL'Audiència notificarà el pròxim 15 de gener la sentència del 'cas Palau'\nDos dies abans de constituir-se el Parlament\n© L'expresident del Palau, Fèlix Millet, en cadira de rodes.\nL’Audiència de Barcelona té previst notificar el pròxim 15 de gener la sentència del denominat cas Palau, una macrocausa que es va enjudiciar fins al juny passat i en la qual la Fiscalia demana catorze anys de presó per al saquejador confés del Palau de la Música Fèlix Millet i vuit per a l’extresorer de Convergència Democràtica de Catalunya (CDC) Daniel Osàcar.\nSegons va informar ahir el Tribunal Superior de Justícia de Catalunya (TSJC), la secció desena de l’Audiència de Barcelona ha convocat els acusats, els advocats i la resta de parts el 15 de gener a les 9.30 hores, a la sala de vistes número 2 del Tribunal del Jurat del Palau de Justícia, per entregar-los la sentència.\nEl fiscal va reduir la sol·licitud de pena per als acusats principals a l’haver confessat els fets\nLa resolució judicial per aquest cas, en el qual Convergència figura com a responsable civil a títol lucratiu per haver-se beneficiat de l’espoli del Palau, arribarà d’aquesta manera una vegada celebrades les eleccions catalanes del passat 21 de desembre i dos dies abans de la constitució del Parlament de Catalunya, el 17 de gener.\nDurant el judici, que va començar en març passat, els saquejadors confessos Fèlix Millet i Jordi Montull –per als quals el fiscal va reduir a deu anys la sol·licitud de presó–, van assegurar que durant el seu mandat van fer arribar a CDC, a través del Palau de la Música, comissions del 4 per cent de la constructora Ferrovial, a canvi de l’adjudicació d’obra pública. Al contrari, el Ministeri Públic va elevar després del judici la petició de condemna als exdirectius de la constructora Ferrovial Pedro Buenaventura i Juan Elizaga, que s’exposen a cinc anys, així com a Osàcar, que afronta vuit anys de presó pel seu suposat paper clau en el cobrament de les comissions.


Busquen la família d’un home d’Ulldecona mort en un camp nazi | Diari de Tarragona\nBusquen la família d’un home d’Ulldecona mort en un camp nazi\nLes cendres es van salvar i arxivar i es troben en un memorial crematori de Praga\n30/09/2021 07:55 | Actualizado a 30/09/2021 07:55\nCamp de concentració de Flossenbürg, en una imatge del 2016. FOTO: EFE\nL’Ajuntament d’Ulldecona i l’historiador Paco Itarte busquen la família d’un home d’Ulldecona assassinat en un camp de concentració nazi, les cendres del qual s’han localitzat a Praga, a la República Txeca.\nEl periodista Carlos Hernández (autor del llibre Los últimos españoles de Mauthausen) publicava diumenge passat a Eldiario.es un extens reportatge sobre la troballa de les cendres de sis espanyols que van ser assassinats l’any 1945 en un camp de concentració nazi de Praga. Un d’aquests homes és Pedro Raga Castell, nascut a Ulldecona l’any 1904 i assassinat per les SS prop de Trebschin el dia 9 d’abril de 1945. Els cossos d’aquests sis espanyols, juntament amb diversos centenars més d’altres nacionalitats, procedien de Hradischko, un petit subcamp depenent del camp de concentració nazi de Flossenbürg.\nSegons narra Hernández, els nazis van ordenar a František Suchý, administrador del crematori civil de Strašnice, on es cremaven els cossos, que incinerés tots aquests cadàvers i després es desfés de les seues cendres, però Suchý va decidir desobeir. Jugant-se la vida, va agafar llapis i paper i va començar a fer una llista amb els noms dels presoners assassinats. Després de cada incineració, dipositava les cendres en urnes separades.\nEl maig de 1946, les cendres van sortir a la llum amb tots els honors, en un lloc privilegiat del recinte del crematori on es va construir un monument commemoratiu. La història ha pogut ser recuperada gràcies a la feina feta pels investigadors Unai Eguia, Antón Gandarias i Antonio Medina, que seguien la pista d’alguns deportats.\nRetorn a Ulldecona\nFa deu dies, Antón Gandarias va trucar l’Ajuntament d’Ulldecona informant que les cendres d’un d’aquells sis espanyols era un faldut. Ara, l’Ajuntament d’Ulldecona, amb l’ajuda de l’historiador especialitzat en la Guerra Civil, Paco Itarte, busquen algun familiar de Raga, per poder portar-los les cendres que el mateix Gandarias s’ha ofert a portar des de Praga.\n«Antón Gandarias en veure a les fitxes que un dels homes era d’Ulldecona ens va trucar. Li estem molt agraïts i des de l’Ajuntament facilitarem tot el que puguem per tal que, malgrat la duresa i tristor d’aquests fets, puguem localitzar la família», explica al Diari la regidora de Patrimoni de l’Ajuntament d’Ulldecona, Cati Brusca. «Esperem que d’aquí pocs dies puguem comunicar que hem trobat la família».


Resum Gran Premi de Marxa Ciutat de Gavà, Campionat de Catalunya de relleus sub10, 5a jornada del control sub10-12-14, Campionat de Catalunya de 10.000 metres i 1r Trofeu d’Atletisme de Sant Just Desvern « PRATENC ASSOCIACIÓ D'ATLETISME\nResum Gran Premi de Marxa Ciutat de Gavà, Campionat de Catalunya de relleus sub10, 5a jornada del control sub10-12-14, Campionat de Catalunya de 10.000 metres i 1r Trofeu d’Atletisme de Sant Just Desvern\nFoto by Jordi Lacambra\n-Amb el bon temps han començat les competicions d’aire lliure i aquest cap de setmana s’han hagut molts dels nostres atletes participant. Farem un petit resum dels resultats obtinguts.\nComençarem pel Gran Premi de Marxa Ciutat de Gavà, on hem de felicitar als dos marxadors que han aconseguit medalla, la Laia Miralles (sub12) en els 2000m marxa amb un registre de 11:48.5 aconseguia el tercer lloc. En el mateix lloc quedava Òscar Martínez (sub-18) en els 5000m marxa amb un temps de 24:41.4.\n*Resultats Gran Premi de Marxa Ciutat de Gavà*\n-A les pistes d’atletisme de l’Hospitalet Nord, es va celebrar la prèvia del Campionat de Catalunya de relleus sub10, on el Pratenc presentava 4 equips de relleus, i amb marques molt ajustades només s’ha pogut classificar per a la final que se celebrarà el proper 6 d’abril al Prat l’equip format per Jan Carrascosa – Iker Alonso Lopez – Alex Pamblanco – Ferran Ruiz.\nA la matinal es va aprofitar i es va organitzar la 5a jornada del control sub10-12-14 on van sortir molt bones marques dels participants, a destacar els 10,9s de l’Arnau Viñas i els 11.0s del Gerard Rafael i Joel Diez, en els 80m llisos sub14. En noies dels 10.5s de la Danna Gordillo i els 11.3s de la Jana Vila també en Sub14. En els 2000m llisos Sub12 els 7: 34.0s d’Aleix Farreras i als 7: 36.7s d’Adrian Quintero. En Perxa els 1.80m de la Laia de Pablo i els 9.35m de Danna Gordillo en triple salt. en nois el salt de Joel Diez amb un 9.29m, Gerard Rafael de 8.64m i Joel Griño amb 8.62m.\nEn pilota Sub12 els 15.97m de la Laia de Pablo i els 23.43m del llançament de disc de Joan Pablo Fernández (sub14). I felicitar a tots els altres per les grans marques aconseguides.\n*Resultats Jornada Prèvia Campionat de Catalunya de Relleus Sub10*\n*Resultats Control Sub10, Sub12, Sub14 (5a jornada)*\n-El dissabte a la tarda es va celebrar el Campionat de Catalunya de 10.000 metres a les pistes d’atletisme de Santa Coloma de Gramenet on dos dels atletes veterans que van participar van aconseguir pujar al pòdium.\nJosep Giménez amb una marca de 44:26.58 en categoria M70 aconseguia fer-se amb el primer lloc i ser Campió de Catalunya. En M60 Miguel Nieto amb un temps de 40:22.85 era Subcampió de Catalunya.\n*Resultats Campionat de Catalunya de 10.000 metres *\n-I el diumenge el CA Sant Just va organitzar el 1r Trofeu d’Atletisme de Sant Just Desvern en el complex esportiu de L’Hospitalet Nord. Diversos del nostre atletes van aconseguir pujar al pòdium, com Lluc Barceló (sub12) en els 60m llisos que amb un registre de 8.98s aconseguia el primer lloc. El tercer lloc de Jianna Piqué (sub-16) en llargada amb un millor salt de 4.55m, en la mateixa disciplina però en nois Jeroni Marqués amb un 5.24m era tercer seguit d’Òscar Barrientos amb 5.21m.\nPrimer lloc de Felix Marqués (sub-20) en llargada amb 6.38m. Tercer lloc d‘Alexia Rodriguez (Sub16) en javelina amb una marca de 25.75m, seguit de Mireia Arcos amb 16.06m i Nora González amb 15.17m.\nFelicitar a tots els altres participants.\n*Resultats I Trofeu d´Atletisme de Sant Just Desvern*\nEsta entrada fue publicada en Aire Lliure, Notícies.\nPrèvia del Campionat de Catalunya de Relleus sub12-14-16, 5a i última Jornada Comarcal d’Atletisme Escolar i 8è Campionat del Món Màster en Pista Coberta.


ERC exigeix al govern de Figueres ‘responsabilitat’ i fer ‘un gir de 180 graus’ en la manera de dirigir l’Ajuntament | figueres.com\nHomeNotíciesFigueresERC exigeix al govern de Figueres ‘responsabilitat’ i fer ‘un gir de 180 graus’ en la manera de dirigir l’Ajuntament\nERC exigeix al govern de Figueres ‘responsabilitat’ i fer ‘un gir de 180 graus’ en la manera de dirigir l’Ajuntament\nERC Figueres estarà absolutament amatent al funcionament del nou govern de Figueres i no permetran que la ciutat continuï aturada.\n“Els republicans demanem a l’equip de govern de Convergència responsabilitat i que siguin dignes del mandat ciutadà que els van atorgar els figuerencs a les eleccions municipals del maig del 2015″.\nA l’hora de valorar el nou cartipàs del govern municipal, la portaveu del grup municipal d’ERC a l’Ajuntament de Figueres, Agnès Lladó, considera que “amb només 5 regidors, l’alcaldessa Marta Felip haurà de fer un canvi de 180º en la seva manera de dirigir l’ajuntament i obrir-se a dialogar qualsevol aspecte, una dinàmica que gairebé no ha practicat en dos anys al capdavant del consistori figuerenc. Desafiar a l’oposició perquè presenti una moció de censura no és la millor manera de començar a treballar en un nou escenari que obliga a dialogar més que mai”.\nLa reestructuració del govern, obligat per la sortida del PSC i d’Unió, genera molt dubtes a ERC i els republicans deixen clar a tots els figuerencs que “estarem absolutament amatents al seu funcionament i, com a caps de l’oposició, fiscalitzarem qualsevol decisió que considerem errònia i no permetrem que la ciutat continuï aturada i sense afrontar els reptes que té a sobre la taula que són, a hores d’ara, urgents de resoldre”. ERC Figueres, com des del primer dia, manté oberts els canals de comunicació i un diàleg fluït amb tots els partits de tant de govern, com de l’oposició de l’Ajuntament de Figueres.\nDes d’ERC Figueres es recorda que “sempre hem estat disposats a aportar les nostres propostes. Però primer se’ns ha de voler escoltar. Quan s’ha fet hem aconseguit fer créixer i millorar les propostes del govern en casos com les ordenances fiscals, la contracta d’Ecoserveis que s’està negociant a hores d’ara, proposta per a l’aprofitament dels espais buits per a ús públic o, pel que fa a la nova distribució de la ciutat en Districtes, projecte que hem liderat”\nEl sènior femení cau per la mínima a Sant Cugat


“Vivències” és un recull de relats que l’autor va escriure a partir de l’any 2000, quan ja comptava vuitanta-sis anys. Els relats comencen en l’època dels seus avantpassats que visqueren al 1800, i acaben cap a la dècada dels setanta. En tot aquest temps, prof...\n“Vivències” és un recull de relats que l’autor va escriure a partir de l’any 2000, quan ja comptava vuitanta-sis anys.\nEls relats comencen en l’època dels seus avantpassats que visqueren al 1800, i acaben cap a la dècada dels setanta. En tot aquest temps, profunds canvis han tingut lloc en la forma de viure i treballar, transformacions que formen part de la memòria d’un home que ha viscut tot el segle XX de principi a fi, amb tots el què això suposa: guerres, costums diferents, noves formes de viure, la creació d’un país a partir d’un altre devastat i empobrit, l’alliberament de la sexualitat, les noves tecnologies...\nL’Eduard Miralta no tan sols ens ofereix l’oportunitat de reviure aquests moments de la seva mà, ho fa, a més, amb la senzillesa i l’emoció de qui pinta un quadre... no en va, l’Eduard, apart de ser un gran empresari i haver estat un dels pilars de l’economia del nostre país, és un magnífic pintor i un excel·lent narrador.\nEduard Miralta Seix, neix a Barcelona l’any 1914, on va estudiar Enginyeria Tècnica. Pintor i poeta de vocació, home inquiet de gran sensibilitat artística i tècnica experimentada, ha exposat les seves pintures en més de vint sales de tota Espanya i en algunes dels Estats Units. L’any 2000 va publicar el seu primer llibre de poesia i, al llarg d’aquests anys ha anat ampliant la col·lecció fins editar el llibre que teniu a les mans, que és el recull de tota la seva obra escrita. En l’actualitat viu a Vilanova del Vallès, amb la seva esposa i fills.


Marco intervé en el Fórum Europa\nL'alcaldessa de Castelló exposarà les polítiques de progrés impulsades en l'Ajuntament des de 2015.\nL'alcaldessa de Castelló, Amparo Marco, intervé aquest dilluns, 12 de febrer, en el Fórum Europa Tribuna Mediterrània, que se celebra en l'hotel Astoria de València, a les 9 hores. En la seua intervenció, Marco realitzarà un balanç de les polítiques de progrés desenvolupades en l'Ajuntament des de 2015 i exposarà els principals projectes que el Govern municipal impulsarà fins al final del mandat. La presentació serà a càrrec de la consellera d'Habitatge, Obres Públiques i Vertebració del Territori, María José Salvador.\nEl Fórum Europa és la tribuna política de referència a Espanya. Des del començament de les seues activitats, han passat per aquest fòrum de debat els representants de les principals institucions públiques, titulars de les altes institucions de l'Estat espanyol i de la Unió Europea, representants dels partits polítics i de les organitzacions de la societat civil, així com primers dirigents d'àmbit internacional.\nEl format d'aquesta tribuna és el d'un desdejuni informatiu, híbrid entre una conferència i una roda de premsa, amb assistència de representants de la política, associacionisme, sindicats, patronals, empreses i periodistes


EMAYA i Mobilitat informen de talls de trànsit al carrer de Tous i Ferrer a partir de dilluns | EMAYA\nEMAYA i Mobilitat informen de talls de trànsit al carrer de Tous i Ferrer a partir de dilluns\nEn el marc de les obres de conversió en zona de vianants del carrer de Velázquez i reurbanització del carrer Josep Tous i Ferrer, EMAYA renova la xarxa d’aigua potable i de clavegueram\nEMAYA i el Departament de Mobilitat s'han coordinat per a executar la renovació de xarxa de sanejament i d’abastiment d’aigua potable en el marc del projecte de conversió en zona de vianants del carrer de Velázquez i de reurbanització del carrer de Josep Tous i Ferrer.\nLa renovació de la xarxa en mal estat evitarà futures avaries i talls d’aigua. La seva situació a una profunditat d’uns 3 metres obligarà a tallar la circulació. Concretament, es tallarà el carrer de Josep Tous i Ferrer a partir del proper dilluns 21 d’octubre i fins dia 1 de novembre; quan està previst que es reobri la circulació.\nAl plànol adjunt es mostra l’únic accés que quedarà habilitat per arribar al pàrquing del Mercat de l’Olivar, consensuat amb la direcció del mercat. Des de l’àrea de Mobilitat es recomana no emprar el cotxe per accedir al mercat de l’Olivar mentre durin les obres.\nEl trànsit es desviarà provisionalment a través del carrer de la Volta de la Mercè, canviant el sentit de la circulació a la plaça de l’Olivar, el carrer dels Caputxins i el carrer del Bastió d’en Sanoguera.\nL’accés a l’aparcament del mercat es realitzarà a través de la plaça del Comptat del Rosselló i s’habilitarà provisionalment l’accés actual com a sortida.\nAixí mateix, aquests canvis en la circulació provocarà modificacions en el servei de recollida de residus. S’han consensuat el precintat d’alguns contenidors, la reubicació d’altres i la col·locació de contenidors provisionals.\nEls contenidors situats als carrers de Caputxins i de Josep Tous i Ferrer es reubicaran provisionalment a la plaça Comptat del Rosselló. Es precintaran i els contenidors soterrats de la zona restaran inoperatius mentre duri l’obra. Es col·locaran, a canvi 10 contenidors provisionalment a la zona de càrrega i descàrrega.\nL’Ajuntament de Palma agraeix la col·laboració, especialment al Mercat de l’Olivar i demana disculpes per les molèsties ocasionades. Es treballa per destorbar el menys possible la ciutadania.


L'irreverent: de febrer 2010\nSenyores i senyors, avuí, en "l'opinió d'un xiquet" anem a donar una classe de risoteràpia.\nResulta que s'han fet publics els bens dels diputats de les corts, i va i resulta que el "tio paco" sols te 900€ en el banc!!!!. Tindrem que fer una col·lecta entre tots, que esta pobret!!!o aixó o que Fabra li diga a quin numero juga en el euromillones, i que compre el mateix...\nPerò be, crec jo que si mirarem en el compte del banc de Suïssa, es possible que ens enduguerem alguna sorpresa.\nSeguint amb la classe de risoteràpia, la rita funciona amb un cotxe de fa vint anys, pense jo que serà perque te més llocs on amagar "eixes coses rectangulars de paper morat" que s'endú de l'ajuntament.\nsi voleu seguir amb la clase, llegiu aquesta notícia.\nFa uns dies va eixir a la llum un cas de corrupció urbanistica a Montroi. Voleu saber quina va ser la meva reacció al escoltar-ho a les notícies? Ninguna. Simplement vaig seguir fent el que estava fent. Per una part, els que hem anat moltes vegades a Montroi (i als pobles d'al voltant, que estàn igual), ja ens ho esperavem, i, amés amés, del pp ja no em sorpren res.\nAl pensar en tot açó, em ve a la memoria una cançó quue deia: "por que será??"\nel cas es que, amb motiu d'aixó, el diari "El País" va escriure un petit reportatge prou interesant. Aci podeu llegir-lo, però no inclou la imatge que venia en l'edició escrita, i es una pena, ja que era un mapa del País Valencià amb tots els escàndols de corrupció que ha hagut.\n(quan dic escàndols vull dir que s'ha imputat o empressonat a algun alt carrec, per això no esta Catarroja)\nel cas es que, escàndols hi han de tots els colors, i amb això vull dir que no sols hi han del PP, també del PSPV-PSOE, del BLOC...\ndoncs aixó: per que serà???\nEl Roto, 1ª entrega\nSabeu qui es El Roto, no? doncs, he decidit que durant un temps vaig a posar una serie de vinyetes seues, i, si no es molt demanar, m'agradaria que les comentareu, diguent el que a vosaltres us sembla que volen dir.\nAnem a començar amb aquesta imatge:\nquines reaccions provoca? que us sembla que El Roto vol dir amb eixa vinyeta? teniu els comentaris per a dir-ho\nEtiquetes: serie el roto


Sandik Apartament Riga Letònia - Ofertes d'hotels amb els MILLORS DESCOMPTES EN LÍNIA\nKooperativa Iela 3A-20, Imanta, Riga, Letònia - Veure al mapa\nMés informació sobre Sandik Apartament\nSi el que està buscant és per un hotel ben situat a Riga, no busqui més enllà de Sandik Apartament. Des d'aquí, els viatgers poden gaudir d'un fàcil accés a tot el que aquesta viva ciutat ofereix. També són a fàcil accés Castell de Riga, Els Tres Germans, L'Església Catòlica St. Jacob.\nSandik Apartament ofereix un servei impecable i compleix amb totes les exigències dels més experimentats viatgers. Wi-Fi gratuït en totes les habitacions, Zones públiques amb Wi-Fi, aparcament de cotxes, transport hotel/aeroport, servei de llançadora són només algunes de les comoditats que fan que Sandik Apartament sigui diferent dels altres hotels de la ciutat.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, insonorització, nevera, plat de dutxa, assecador de cabell a cada habitació. A més, l'oci que l'hotel ofereix assegurarà que tengui molt a fer durant el dia. Amb una localització ideal i amb comoditats imbatibles, Sandik Apartament no troba competidors en cap categoria.


La vaca sorda: de gener 2012\nQuan vaig entrar a viure al meu pis del Raval, em va sorprendre que l'anterior propietària -a qui havia vist només en una ocasió i en presència del Notari- hagués abandonat una col.lecció de novel.les en francès damunt d'uns prestatges ondulats de Vinçon. Sempre he pensat que desfer-se d'aquells llibres havia estat un acte de despit envers algun amant estranger que li havia esquinçat el cor.\nEls prestages de Vinçon se'n van anar de dret als contenidors del carrer de la Lluna aquella mateixa tarda, juntament amb una col.lecció de guies turístiques de l'Aragó i una coberteria que de seguida vaig jutjar massa llardosa per a la nova etapa de la meva vida. La col.lecció de llibres francesos, però, m'ha acompanyat des de llavors en les meves posteriors mudances. S'ha de ser molt agosarat per desfer-se de segons què com aquell qui res.\nPerò en aquesta vida tot té una raó de ser i al final les coses sempre acaben tenint sentit. Jutjar-ne el significat i la transcendència d'aquestes petites anècdotes és una bona manera de passar el temps el diumenge.\nLa pluja d'ahir ens va fer una gotera a la cuina, poca cosa, res que no pugui solucionar en Mohktar, el nostre paleta-home-per-tot de confiança, un marroquí afincat a Barcelona que al seu país estudiava Física i que toca molt bé el piano.\nAvui en Mohktar ha vingut acompanyat d'un ajudant, un home callat d'aspecte indeterminat. En un moment donat, l'home ha fixat la mirada en la pila de llibres en qüestió i m'ha demanat si era molt aficionat a la cultura francesa. Li he dit que per desgràcia meva el meu francès no em permetia llegir aquells clàssics en la seva llengua original i que eren meus només per atzar. M'ha explicat amb un orgull alegre que era argelià i que per ell la cultura francesa era la seva pròpia. Li he dit que podia endur-se els llibres que volgués i m'ha dit que li faria molta il.lusió tenir L'Étranger, d'Albert Camus, un escriptor -m'ha explicat- que era argelià com ell i que tenia avantpassats menorquins que parlaven català.\nLi he comentat l'anècdota a la Marta mentre baixàvem les escales dels Jardins de Laribal en direcció al Teatre Grec. M'ha explicat que la senyora que netejava la Sala Beckett era ucranïana i que en una ocasió durant un muntatge d'Oriol Broggi en què a l'escenografia hi havia llibres en rus, ella aprofitava el seu descans per rellegir els seus llibres preferits.\nHe pensat com tantes vegades que s'ha de ser molt burro per sentir-se superior a algú només tenint en compte la seva condició d'estranger; i que si arribat el cas em veiés obligat a competir pels recursos en el meu ecosistema -que alguns insisteixen a anomenar pàtria- no ho faria mai mirant per damunt de les espatlles aquells que arrosseguen la seva cultura com els cargols.\nPublicat per Jordi Marron a les 23:01 5 comentaris:\nEtiquetes: Camus, Ciutats, Escriptors, Memòria, Nosaltres, Política


Rècord de rècords en una recaptació d'aliments a Jesús - Imagina Ràdio\nEl cap de setmana "Ànims i avant" acaba amb una recaptació d'aliments a Jesús de 2.840 quilos\nEl poble de Jesús va tancar ahir el seu cap de setmana “Ànims i avant”, amb una programació senzilla que pretenia fer el seu reconeixement a les pubilles i als hereus del 2020 i a la Secció de Festes.\nUn dels actes més importants i centrals del cap de setmana, va ser una capta solidària a domicili amb posterior marxa d’agraïment. Dividits en tres blocs, i amb totes les mesures de seguretat, la Secció de Festes va passar per les cases a recollir aliments de llarga durada i en acabar aquesta primera part, es van concentrar els vehicles al passeig Josep Puig per desfilar i mostrar tot el recollit. A la marxa s’hi van sumar també cotxes d’entitats del poble i també de penyes i colles d’amics.\nA mesura que els vehicles s’apropaven a les portes del centre parroquial per descarregar els aliments, es va anar prenent consciència de la magnitud de l’acte celebrat: una allau de\nsolidaritat. Fet el recompte per part dels voluntaris de Càritas Jesús, que gestionaran aquesta capta, la xifra desborda totes les previsions i arriba a un valor de 2.840kg, entre els quals hi ha 1.098 litres de llet, 306 kg de pasta, 281 kg de llegums cuits, 188 de farina, 181 d’arròs o 175 de sucre. A més, també es van recollir 485€.\nPer fer-nos una idea de la magnitud de la recollida d’aquest 2020 en un moment de màxima complexitat, podem comparar les xifres amb ofrenes d’altres anys (736kg al 2019 o 978kg al 2018) i amb recollides d’aliments (971kg al 2018 o 1600kg al 2017). Tant mossèn Paco Vives, en representació de la parròquia i de Càritas, com Víctor Ferrando,\nalcalde de Jesús, fan una valoració molt positiva de l’acte i agraeixen les mostres de solidaritat de les veïnes i veïns per fer front a la crisi sobrevinguda que hem tingut a causa de la COVID-19.\nArticle anteriorL’ACA destinarà 900.000 euros per a la prevenció i reparació de danys a les conques de l’Ebre i el Xúquer\nArticle següentLa Policia Local d’Alcanar activa un dispositiu especial perquè es compleixin les mesures de la Covid-19


Joan Tardà - Portaveu d'ERC al Congrés dels Diputats\nS’ha celebrat la cimera pel dret a decidir convocada pel president. Hi assistiren els partits catalans que representen totes les potes del catalanisme polític, diputacions, ajuntaments i institucions. Mentrestant, el mateix Parlament va enllestint la llei que ha de permetre convocar la consulta, la qual cosa permet afirmar que s’estan executant els compromisos i les responsabilitats que es desprenen de les dues declaracions de sobirania aprovades en seu parlamentària, que mandaten fer realitat l’exercici del dret a decidir. Paral·lelament, el govern ha fet néixer el Consell per a la Transició Nacional.\nAra bé, la societat catalana que vol decidir si el seu futur rau en el marc espanyol o en el d’una república independent ha d’assumir que, a més d’enfrontar-se a l’aparell estatal espanyol que ho nega, té en contra l’oligarquia econòmica catalana (tan ben casada històricament amb l’espanyola). I té nom: sabem qui són els qui volen fer descarrilar el procés. Són els Fainé de La Caixa, que supedità la catalanitat i els principis fundacionals a ser el primer banc espanyol; són els Godó, que alimenten l’acció sabotejadora de Duran i Lleida envers el president Mas; és el Lara que amenaça de deslocalitzar Planeta; és el Rosell de la CEOE i el seu Foment del Treball controlat pel karanka Gay de Liébana, que malda per entrebancar el decantament progressiu de l’empresariat més dinàmic català, provinent de la petita i mitjana empresa no lligada als beneficis del BOE, cap a posicionaments crítics amb l’autonomisme. I són d’altres que ja s’aniran destapant a mesura que ens anem acostant al moment 0.\nEl seu full de ruta no amaga res: cal evitar la topada democràtica entre la legalitat espanyola i la legitimitat catalana a les urnes l’any vinent, bo i fent possible una nova operació -tal vegada de l’alçada de la dels anys 1976-1978- de pacte entre les classes dominants i l’aparell polític estatal, sota l’empara de la institució monàrquica a la qual cal revitalitzar, amb una reforma profunda de la LOFCA i compromisos de futura reforma constitucional.\nNogensmenys, els fets tendiran a precipitar-se com a conseqüència de la situació econòmica, el desballestament de l’estat del benestar, la regressió dels drets socials i civils, l’espoli fiscal i l’impagament dels deutes per part de l’Estat espanyol, als quals cal afegir la negativa de Rajoy de traslladar a Catalunya la tercera part del sostre de dèficit que Europa permet a l’Estat espanyol. Tanmateix, d’entrada, comptabilitzem una “victòria”: la negativa de la Generalitat a redactar uns pressupostos sota la cotilla Montoro.\nI un objectiu prioritari: acumular forces per fer possible el big bang, la ruptura de l’statu quo postfranquista quan abans millor, que tant de bo fos possible enguany, tal com va declarar Marta Rovira. Sabem, doncs, qui és que des de casa nostra treballa per negar a la ciutadania el dret a decidir, però desconeixem fins a quin punt seran capaços d’intentar matar políticament el president Mas si no plega veles (tal com el PNB liquidà el lehendakari Ibarretxe), de la mateixa manera que desconeixem si l’esquerra espanyola serà capaç d’aprofitar la primavera catalana per aguditzar les contradiccions espanyoles o bé optarà per ser còmplice (passiu o actiu) de la repressió via derogació de l’autonomia o destitució del president.\nEn tot cas, de la mateixa manera que en les darreres eleccions gràcies a la altíssima participació ens vam poder comptar, ara sabem a qui hem de denunciar, on són els poders econòmics que tenim en contra. D’aquí que, ho repetim, a les esquerres ens hauria de convenir arribar quan abans millor al punt de trencament (dret a decidir), guanyar-lo i obrir un procés constituent republicà en el qual, si assolim l’hegemonia, serà possible una Constitució avançada i progressista per a una República Catalana social.\nPer això, les esquerres en aquesta conjuntura no hauríem de fer-nos mal.\n| 09/05/2013 - 11:36h\nObrim el meló primer a Catalunya i que després l'esquerra espanyola obri el seu, anant cap a la 3 República i intentant (difícil, molt difícil) trencar amb l'Espanya de la pandereta que ja menyspreava Machado.\n| 08/05/2013 - 09:26h\nVosté vol dir la oligarquia catalana enemiga del "dret a decidir", perquè l'oligarquia catalana que està a favor del seu "dret a decidir" ja no és oligarquia, és part del poble català únic i indivisible que vosté encarna.\nI que Catalunya és una realitat social amb classes que manen i classes subalternes, i que vostés estan atiant el tema del dret a decidir com una cortina de fum per amagar els interessos de les classes que manen, anant del braç amb un partit ple de corruptes, i en perfecte joc amb el nacionalisme espanyol. Però això només ho pensen aquells que denuncien les maniobres del Sr. Junqueres quan diu que "entre esquerra i dreta, esquerra; i esquerra i pàtria, la patria" (perdó, el país), és a dir: la dreta. Tradueixi la frase al castellà i tindrà el mateix discurs nacionalista de distracció, això sí des del bàndol espanyol.\nDeixi de dividir Catalunya entre independentistes i unionistes, com fan tots vostés, i mirin la realitat de les persones i els grups socials, descobrirà que hi ha moltes Catalunyes més enllà de la deria identitària en que vostès viuen.\nJo ja tinc l'esquerra, és aquella que "no creu en les fronteres si darrera hi ha un company", com cantava Lluís Llach fa molts anys, la meva esquerra està a Catalunya, a Espanya i a molts altres llocs. Vostès no tenen res d'esquerra són pur discurs patriótic i xovinisme identitari, són la complicitat amb els corruptes i la protecció de personatges com el Sr. Felip Puig, vostés són la dreta disfressada de populisme, com UPyD i tants engendres polítics d'aquesta època de saqueig de la que són complices.\nL'esquerra no es dedica a aixecar fronteres, treballa per eliminar les que existeixen, l'esquerra intenta trobar el que totes les persones tenen en comú, i no a construir identitats excloents, com fan vostès.\nL'esquerra no és ni catalana ni espanyola, és comú i compartida. El senyor Tardà no és esquerra, és una versió populista i barroera del nacionalisme espanyol i català de sempre, la seva formació és la versió catalana d'una UPyD, amb el mateix tipus de discurs excloent i caricaturitzador de "l'enemic".\nEncara més difícil que trencar amb l'Espanya de "charanga y pandereta" és trencar amb la Catalunya del neoliberalisme patriótic, el caciquisme comarcal, les corrupteles, les comissions, i el 3%; i més encara si s'aconsegueix dividir l'esquerra amb el recurs al "patriotisme", que és el que sempre ha fet el nacionalisme.


L’IPHES (Institut de Paleoecologia Humana i Evolució Social) documenta un conjunt d’eines de pedra al jaciment de les Borres (La Febró, Baix Camp) que permeten confirmar l’ocupació prehistòrica de la zona fa entre 12.000 i 9.000 anys – Tribuna d'Arqueologia\nAssentaments prehistòrics / Estudis / Món funerari / Modern / Neolític-Bronze / Notícies / Paleolític-Epipaleolític\n19 juny 2012 19 juliol 2016 xarxesDeixa un comentari\nUn equip de l’IPHES (Institut Català de Paleoecologia Humana i Evolució Social) va efectuar un sondeig a la zona del jaciment de les Borres, al terme municipal de La Febró (Baix Camp), on s’ha pogut posar al descobert un conjunt de materials arqueològics de finals del Plistocè i inicis de l’Holocè (d’entre fa 12.000 i 9.000 anys), amb la presència de diferents eines de pedra, la qual cosa confirmaria l’ocupació humana en aquesta localitat ja en temps prehistòrics. A més, s’ha localitzat una fosa amb unes restes esquelètiques humanes d’una antiguitat provisional que se situaria entre els segles XVI i XVIII.\nEl jaciment de les Borres està situat dins del massís de Prades i a la capçalera del Riu Siurana, en un paisatge càrstic dominat per canyons d’enfonsament elaborats sobre les roques triàsiques calcaries. En aquest entorn hi ha tres grans cingles sorgits per l’encaixament del riu Siurana dins d’escarpaments de més de 40 metres. En el cingle de baix, i a 15 m sobre la llera del riu, hi ha l’abric o cova de les Borres. Al mig d’aquesta balma es va dur a terme el sondeig i on s’han recuperat nombroses roques de sílex tallades ( gratadors, burins, puntes de dors per elaborar fletxes) i altres materials com ceràmica.\nEl treball va ser codirigit pels arqueòlegs del centre Josep Vallverdú i Maria Soto, els quals, a part de documentar el conjunt material de pedra, van registrar unitats estratigràfiques estrictament paleolítiques a la zona intervinguda. I és que en altres zones de la superfície excavada hi ha materials paleolítics barrejats amb d’altres procedents de cronologies més recents (neolític-modern).\nEn el transcurs de la mateixa campanya, es va portar també a terme un treball de neteja parcial del jaciment, amb la qual cosa s’han pogut observar les dimensions del mateix, constatant que la cova de les Borres té una gran extensió, fet que permet organitzar campanyes arqueològiques futures en zones ben preservades i més estratificades que les documentades fins ara.\nLa intervenció a la cova de les Borres s’emmarca dins el programa marc “Evolució paleoambiental i poblament prehistòric a les conques dels rius Francolí, Gaià, Siurana i rieres del Camp de Tarragona” del Servei d’Arqueologia i Paleontologia de la Generalitat de Catalunya. L’Ajuntament de La Febró hi ha donat suport així com ha ajudat el personal del Paratge Natural d’Interès Nacional de Poblet.


Vols participar en el programa del Voluntariat per la llengua?\nEl Consorci per a la Normalització Lingüística busca voluntaris que vulguin participar al programa Voluntariat per la llengua a Llagostera. Les persones interessades poden adreçar-se a la Biblioteca Julià Cutiller el proper 4 de desembre, de 17 a 19 h i el ...\nRecollida de propostes ciutadanes per incloure al pressupost municipal del 2019\nUn any més l’Ajuntament de Llagostera ha reservat una partida de 40.000 €, del capítol d’inversions del pressupost municipal pel 2019, on els ciutadans decidiran a què destinar-los. Per fer-ho hem iniciat un procés de recollida de propostes que u...\nL’alcalde de Llagostera, Fermí Santamaria, ha convocat el Ple de l’Ajuntament pel proper dimecres 28 de novembre a les 21 hores. Podeu consultar l’ordre del dia des d’aquí. El Ple es podrà seguir en directe per Llagostera Ràdio i per T...


DARP | 19/04/2018 Ruralcat\nEl web del DARP actualitza els mapes amb la distribució territorial de les indústries agràries i alimentàries de Catalunya per sectors\nTota aquesta informació és de gran utilitat no només per al DARP, sinó també per a altres departaments, administracions, institucions, associacions, i especialment per al mateix sector i per al ciutadà.\nPer això, ja fa temps que es publica al web del Departament les dades del Registre d'Indústries Agràries i Alimentàries de Catalunya (RIAAC), que té com a finalitat poder disposar, de manera permanent i actualitzada, de la informació per a dur a terme una política de gestió i de foment de les indústries agràries i alimentàries, i en el qual s’hi 'inscriu les indústries d'activitats agràries, alimentàries, forestals, i de pesca ubicades a Catalunya.\nLa visualització d’aquests mapes es pot realitzar accedint a la informació del Registre d'indústries agràries i alimentàries de Catalunya (RIAAC) del web del Departament, i on també s’hi pot trobar els 4 llistats que ja es publiquen habitualment: per comarques (pdf), per activitats (pdf), per titularitat (pdf), i el llistat de totes les indústries (excel).\nLa publicació d’aquestes dades al web del Departament té l’objectiu de posar a l’abast de terceres persones, empreses i organitzacions les dades de totes aquestes indústries i entitats amb seu a Catalunya.\nMapes amb la distribució territorial de les indústries agroalimentàries de Catalunya per sectors


Test amb pijama | Laia Bruguera | barcelona | Economia | El Punt Avui\nTest amb pijama\nL’empresa Marmota ven matalassos per internet que pots provar durant cent dies a casa\nToni Estellé va crear la ‘start-up’ fa un any i mig i en breu vol tenir una quota del mercat del descans a l’Estat del 3%\nA Barcelona, els paquets es transporten en bicicleta i s’entreguen el mateix dia\nEl grup reivindica la importància de dormir bé\nToni Estellé amb una de les bicicletes que transporten els matalassos Marmota EL PUNT AVUI.\nDesprés d’investigar quin material era millor, el grup ha llançat un matalàs de làtex per a gossos\nUn matalàs de làtex i viscoelàstica que t’arriba a casa com a màxim el dia següent d’haver-lo comprat per internet en un petit paquet és la proposta de Marmota, l’empresa que vol “revolucionar” el sector del descans. L’empresa defensa que “no es pot prendre una decisió tan important com la compra d’un producte que t’acompanyarà deu anys de la teva vida provant-lo a la botiga un minut”, així que ofereix la possibilitat de provar-lo sense compromís durant cent nits “com ha de ser, en pijama”. Darrere aquesta idea i aquest projecte hi ha Toni Estellé, un ampostí que fa 18 anys va muntar a la Sénia una empresa de venda de mobles i que, com a bon emprenedor, sempre està buscant oportunitats de negoci. “A la botiga teníem uns 20 matalassos, però vaig veure que sempre veníem els mateixos dos o tres models.” Estellé, que ja tenia experiència en el comerç electrònic, va decidir oferir un únic model de matalàs per internet i, després d’estar tres anys investigant i provant, va llançar Marmota fa un any i mig.\n“Jo portava molts anys treballant en aquest sector i el que veia no m’agradava, està ple de botigues que porten tres anys de liquidació, ofertes del 70 per cent que no són reals. Nosaltres ens volem allunyar dels enganys i oferir un producte diferent i honest”, relata el CEO de la companyia. L’empresari va arribar a un acord amb una multinacional amb seu a Bèlgica que fabrica matalassos i van desenvolupar junts el producte. La seva idea ara és diversificar-se i obrir el ventall del món del descans, tant ideant com venent coixins, matalassos de bressol o un pijama. Per aconseguir-ho, intentarà arribar a acords amb altres proveïdors, sempre amb una premissa clara: “Redefinir i millorar tots els elements del descans.” Estellé reivindica: “Donem molta importància al menjar o a l’activitat física i no pensem en la importància de dormir bé, està infravalorat.”\nL’impulsor de Marmota prefereix no donar dades econòmiques, però avança que a mitjans de l’any que ve voldrien tenir una quota del mercat del descans a l’Estat espanyol, que arriba als 600 milions d’euros, d’entre el 2 i el 3 per cent. La facturació està augmentant de manera estable i aquest any s’haurà enfilat un 20 per cent, concreta. Per consolidar el creixement, el grup està a punt d’encetar una ronda de finançament. Actualment, la companyia està en mans del fundador i també de la creadora d’empreses emergents internacional Antai i el grup Atresmedia, que hi van entrar en el moment de constituir-se.\nAbans de posar en marxa Marmota, Estellé havia pensat en un altre producte per estrenar-se en aquest concepte: un sofà d’escuma que s’enviava envasat al buit en un petit paquet “a un preu molt assequible”. L’emprenedor va fer algunes proves, fins i tot a la botiga, i va entendre que, almenys en aquell moment, “el mercat no entendria aquell producte”. Va pensar llavors en el món del matalàs i, mentre investigava, va veure que als Estats Units hi havia una empresa que començava a fabricar-los i vendre’ls amb un sistema similar al que ell tenia al cap i que ho feia a un bon ritme. “Vaig pensar que si en un mercat molt més madur com el nord-americà estava anant bé, aquí també podria funcionar.” El temps li ha donat la raó. Ara és un mercat amb uns quants rivals. Actualment, Marmota competeix amb dues empreses d’àmbit nacional i també amb 6 companyies estrangeres que a fora estan venent molt, però Estellé confia que el fet d’haver estat els primers els continuï beneficiant. De moment, segueixen innovant i el grup acaba de treure un matalàs per a gossos. “Vam provar la viscoelàstica i vam veure que feia molta calor i no anava bé; finalment ens vam decantar pel làtex perquè és un material car però s’adapta molt bé al cos de l’animal”, explica el CEO del grup.\nMarmota només ven per internet, però, per trencar la barrera psicològica del comerç electrònic i animar els més reticents, permet provar el matalàs a casa durant cent dies. Pel que fa a l’empresa de mobles creada per Estellé fa 18 anys, va arribar a tenir cinc botigues i avui en conserva una, la que va obrir primer a la Sénia, però ha resistit la crisi i està notant la revifada de la construcció. “No em vaig reinventar per fer front a la crisi, sinó que Marmota és un afegit degut a la meva inquietud emprenedora”, deixa clar Estellé. Sempre amb la idea de maquinar noves coses, fa pocs mesos Marmota va estrenar el servei de repartiment same-day a Barcelona. Els matalassos arriben en poques hores i es transporten en bicicleta gràcies a un acord amb l’empresa Vanapedal. “Vam buscar un servei exprés que encaixés amb els nostres valors i connectés amb la preocupació mediambiental i de sostenibilitat dels nostres clients”, argumenta Estellé.\nd’euros mou actualment el mercat del descans a l’Estat espanyol.\naugmentarà aquest any la facturació del grup Marmota.\nEl Punt Avui. Girona 03-09-2018, Pàgina 14\nEl Punt Avui. Nacional 03-09-2018, Pàgina 14


L'entitat informa: Sopar solidari amb rifa i nomenament de l'albinyanenc de l'any per recaptar diners per La Marató.\nL'entitat informa: Durant el matí, s'organitza un petit mercat on esposen a la venda treballs fets a ma i altres productes, a més hi haurà un contacontes i dinar solidari. Tots realitzat per les entitats culturals, socials i esportives de Banyeres del Penedès\nConcert de Nadal a càrrec de Les 3 Claus Musicals\nEscola de Bellvei\nL'entitat informa: Elaboració per part de l'alumnat de Cicle Superior de berenars durant la tarda del divendres que es posaran a la venda en finalitzar les classes a l'entrada de l'escola. Els ingredients són donats per les famílies de Cicle Superior La recaptació íntegra serà ingressada al compte de la Marató.\nL'entitat informa: Conferència, oferta per La Marató, sobre les malalties infeccioses per a l'alumnat de 6è\nL'entitat informa: Venda de tions solidaris. L'alumnat de Cicle Superior vendrà, en finalitzar les classes de la tarda, a la porta de l'escola tions elaborats per alumnes de tota l'escola. La recaptació íntegra serà ingressada al compte de la Marató.\nVisita al jardí de cactus de Bonastre\nplaça Major de Bonastre\nL'entitat informa: Continuarem la tradició de la venda de Flors de Nadal per apropar l'ambient Nadalenc a les cases de Bonastre. Ens trobareu a la plaça Major a partir de les 11h mati; depenent del temps podem canviar d'ubicació.\nL'entitat informa: Des de la plaça Major del poble de Bonastre sortirem a peu per arribar al jardí de cactus únic i màgic per fer la visita corresponent. Es cobrarà una entrada simbólica recaudatòria per La Marató de TV3. Ens guardem el dret de canviar el dia o l'hora segons el temps (activitat exterior)\nL'entitat informa: Fer una mega ballada el més gran possible.\nCantant per La Marató\nL'entitat informa: Petit concert de Nadal i superar el repte de fer volar coixins\nRiu per La Marató!\nEspai Diver Parc de Coma-Ruga\nL'entitat informa: L'escola bressol ha organitzat un acte on hi haurà diversos espais de joc pels infants: Pinta cares, jocs d'experimentació per nadons, jocs educatius gegants, exhibició de gossos, circuit tirolines, esmorzar de coca i xocolata i diverses rifes!!\nL'entitat informa: Durant la setmana anterior es vendran participacions per la panera i el dia 20 es farà el sorteig.\nVII Jornada solidària esport i cultura\nPenjolls per l'arbre de Nadal\nEBM El Puig\nL'entitat informa: A partir de motlles de galetes nadalenques, els nens i nenes confegiran penjolls per larbre de Nadal a través de la manipulació de fang. Desprès els pintaran i decoraran. Les famílies de lescola podran comprar-ne tants com vulguin. El preu de cada penjoll serà de 2.\nL'entitat informa: 18 h Concert de Nadal. Alumnes de sensibilització i Formació bàsica I i II. 19 h aula de música Tradicional, conjunt de guitarres i Combo\nL'entitat informa: 18 h aula de dansa, conjunt de guitarres, conjunt de vent i orquestra\nL'entitat informa: Concert de conjunts corals, cor i Orquestra de l'EMMPAC\nL'entitat informa: Concert a càrrec del Cor Zongora, Cor Eòlia i Esther Pinyol, arpista. Ceremony of Carols de Benjamin Britten\nMatí solidari pels més petits\nL'entitat informa: Matí solidari amb coca i xocolata, tallers inflables i un animador infantil.\nL'esplai Zig-Zag i el Tant Com Puc amb La Marató\nL'entitat informa: - Foodtruck dolç: tindrem creppes amb xocolata tot el dia a 1,50. - Masterclass de zumba - Migdia: vermut graller - Tarda: contacontes per infants + tallers infantils\nEl Vendrell-Pitch&Putt Català amb La Marató deTV3\nEsmorzar solidari per La Marató. Diu molt de tu!\nAl pati de l'institut Baix Penedès\nL'entitat informa: Vendrem esmorzars casolans dolços i salats durants els 2 patis. Pots col·laborar-hi de 3maneres: 1Portant alguna cosa per vendre (coc, pizza, galetes, fruita..)2Comprant alguna cosa per esmorzar 3Portant alguna cosa per vendre i comprant-ne alguna altra. Us hi esperem!!La Marató, diu molt de tu!\nQuadrangular fútbol infantil solidari\nCamp de fútbol del Club d'Esports Vendrell\nL'entitat informa: Quadrangular de fùtbol categoria infantil. Esmorçar solidari.\nL'entitat informa: Havaneres solidaries durant la fira.\nXocolata en els partits de bàsquet\nL'entitat informa: Xocolata per a tots els assistents als partits de bàsquet que es realitzaran el dissabte 16 de novembre entre les 09:30 i les 21:00 hores, en el pavelló municipal de l'Arboç\nEscola Bressol Minyons\nL'entitat informa: Projecció de dos curts d'animació infantil adreçats als alumnes de l'escola i a infants de fins a 5 anys. Venta al mateix lloc d'entrades, de ganxitos i de begudes pels infants i les famílies. Previament es treballaran les malalties amb els infants i ells faran uns clauers per a vendre .\nESCOLA DE DANSA ESTUDI- C/ Jussà núm. 9 - L'Arboç\nL'entitat informa: L'Escola organitza una mostra de les classes dansa amb els alumnes de diferents nivells i edats.\nEscola Familiar Agrària Camp Joliu del Penedès\nEscola Camp Joliu del Penedès\nL'entitat informa: Festival de nadal amb cançons tradiconals catalans, angleses i versions de la marató. Visita dels patges reials per entregar la cartes els majestats reis mags. Esmorzar de xurros amb xocolata i altivitats varies.\nVermut Musical per La Marató\nEscola Pública Ull de Vent\nL'entitat informa: Diumenge 17 al pati de l'Escola Ull de Vent de la Bisbal del Penedès. Vermout Musical amb activitats i actuacions de les entitats del municipi i exhibició de ping-pong a càrrec dels campions dEspanya\nL'entitat informa: Durant el matí es farà un torneig de tennis taula on hi haurà 4 professionals del sector i tothom hi podrà participar.\nDinar Solidari amb sorteig i conferència\nSala d'actes de l'Ajuntament de Masllorenç\nL'entitat informa: Conferència sobre les malalties infeccioses pel Dr. Josep Casajuana Brunet\nL'entitat informa: Dinar Solidari amb un sorteig especial\nPça de l' Esglesia\nL'entitat informa: Mercat artesanals el qual participa tot el Municipi des de els mes petit fen i participant a les diferents manualitats que al fet a l'escola com pares i mares avis i avies fen coques venent plantes o fen ballar els gegants o concert de gralles ect.\nSocietat de Lletger\nL'entitat informa: Nit Jove solidària a Lletger!!!! Vindràn dos DJ (DJ Radio Esventada i DJ Batet). Hi haurà servei de bar mentre duri la ballaruca.


Aquell país mediterrani - Manjaria\nManjaria » Vinaria » Música y vino » Aquell país mediterrani\nSardenya i Mallorca tenen moltes característiques comunes, es tracta d’illes situades a la Mediterrània Occidental, comparteixen clima, una història que s’enfonsa en la prehistòria, lloc de pas de totes les civilitzacions que han passat per el Mediterrani i fins i tot moments històrics comuns quan formaven part de la Corona d’Aragó. D’aquella època medieval queden records en la toponímia, a l’Alguer, poble costaner de l’est de l’illa on encara es conserva el català en la seva variant algueresa o en el món agrícola. Els cirerers, sards i mallorquins, tenen la mateixa constitució genètica i passa el mateix amb la varietat de vinya giró.\nVarietat de vinya giró\nRecentment hem tengut la visita d’uns grup musicals sards i hem pogut reviure certs aspectes comuns entre les dues illes. De les varietats ancestrals de vinya que es cultiven a Mallorca hi ha el giró ros, recentment recuperada per l’elaboració de vi i que té un increment important d’any en any en nombre d’hectàrees cultivades i nous vins en el mercat. Del giró n’existeixen dues versions: ros i negre, que tenen una constitució genètica molt similar amb certes diferències com, per exemple, el color de la pell. La varietat negre no està autoritzada a Mallorca encara que existeix. A Sardenya, fins i tot, té denominació d’origen pròpia: Girò de Cagliari AOC, situada al sud de l’illa.\nI per acompanyar al vi fet amb giró res com música sarda. El mes passat, a Felanitx es va celebrar la Fira del Pebre Bord a la que hi han estat convidats uns grups de música tradicional de Sardenya. Vàrem tenir l’ocasió de gaudir del cant coral d’un grup de cant a tenores que estan formats per quatre veus, el grup Su Cunsunu Santu Juanne, format per la veu principal, sa oghe; un baix, su basciu; un contralt, sa contra i una mitja veu sa mesaoghe. Es tracta d’una expressió de cant de les més antigues del món, reconeguda per la UNESCO concedint-li la distinció de Patrimoni Cultural de la Humanitat. Aquests grups estan radicats a les zones rurals de l’illa temes i interpreten tot tipus de temes: amorosos, històrics, de feina o crítica social. Es varen manifestar bons coneixedors dels vins fets amb giró negre a la seva illa i a la fira varen tenir l’ocasió d’apreciar el giró ros de Mallorca. Copa en mà ens delectaren amb la seva manera tan especial d’interpretar.\nUn vi que val per dos


Norwegian Air Shuttle - Viquipèdia, l'enciclopèdia lliure\n(S'ha redirigit des de: Norwegian)\n22 gener 1993 , Oslo\nFornebu (en) , Noruega\nJacob Schram (en)\nNorwegian Magazine (en)\nNorwegian Air Norway (en)\nNorwegian Air Shuttle ASA o simplement coneguda com a Norwegian (codi IATA: DY; codi OACI: NAX; indicatiu: NOR SHUTTLE) és una aerolínia de baix cost noruega. És la cinquena aerolínia de baix cost d'Europa i la segona més gran d'Escandinàvia. L'any 2009 va transportar una mitjana d'11 milions de passatgers per més de 150 rutes a 94 destinacions d'Europa, el nord d'Àfrica i l’Orient Mitjà. La seva flota està formada per 69 avions Boeing 737-800.\nEl principal centre de connexions per a l'aerolínia és l'Aeroport d'Oslo-Gardermoen, tot i que també té bases secundàries a Bergen, Trondheim, Stavanger, Moss, Copenhague, Estocolm, Varsòvia, Londres-Gatwick, Barcelona, Las Palmas, Alacant, Madrid, Màlaga i Tenerife-Sud. Ofereix moltes rutes domèstiques a Noruega, així com nombroses destinacions internacionals des de les seves bases.\nA Wikimedia Commons hi ha contingut multimèdia relatiu a: Norwegian Air Shuttle\nPàgina web oficial de Norwegian Air Shuttle\n↑ «Norwegian Air Shuttle Fleet Details and History» (en anglès). [Consulta: 6 gener 2016].\nObtingut de «https://ca.wikipedia.org/w/index.php?title=Norwegian_Air_Shuttle&oldid=20708563»\nLa pàgina va ser modificada per darrera vegada el 21 gen 2019 a les 22:35.


El Mallorca de Floro sembra alguns dubtes\nEl tècnic diu que no és conservador i assegura que amb el temps es veurà un conjunt molt millor\nJaume Mora | 24 setembre 2004\nBenito Floro es mostrà ferm en el seu plantejament tàctic.\nDesprés de quatre jornades de Lliga disputades, i amb quatre punts a la butxaca, el Mallorca de Benito Floro comença a sembrar els primers dubtes. La manca d'ambició del conjunt vermellenc, especialment el pasat dimecres en el Carlos Belmonte, i el «por de perdre», com el definí el mateix tècnic asturià en acabar el partit d'Albacete, han fet arribar les primeres crítiques cap a un sistema que Benito Floro vol aplicar fins a les darreres conseqüències.\nDesprés de quatre partits, l'oferta de futbol que fa l'entrenador asturià sembla no convèncer ningú. A Albacete Benito Floro es tornà a decantar per jugar amb un sol punta, i només va fer botar Delibasic al terreny de joc quan llevà Luis Garcia. L'equip illenc només va tenir una clara ocasió de gol en els noranta minuts, a les botes de Juan Arango, i al final, l'Albacete sumà a costa del Mallorca el primer punt de la temporada.\nPer altra banda, l'asturià ja he demostrat un parell de vegades la seva falta de tacte amb alguns futbolistes. Així, a Getafe va deixar a la grada del Coliseum Alfonso Pérez Miquel Àngel Nadal, fet que va provocar un seguit de declaracions creuades entre ambdós. I dimecres a Albacete va fer botar al terreny de joc Jesús Perera quan mancaven trenta segons per a l'acabament del matx. El davanter no va tenir l'oportunitat de tocar ni una sola pilota.\nEl cas és que el Reial Mallorca ocupa una posició que abans de començar el Campionat gairebé tothom qualificaria com a lògica atès el potencial de l'equip. El conjunt vermellenc és onzè, amb una victòria, un empat i dues derrotes, ambdues a Son Moix. Avui l'equip tornarà a la feina per mirar de canviar aquest signe negatiu com a locals davant, ni més ni menys, que el FC Barcelona del camerunès Samuel Etoo. El conjunt blaugrana no podrà comptar amb Motta, Iniesta, Sylvinho i Gabri lesionats, i Frank Rijkaard podria introduir canvis a l'equip ja que els culés han d'afrontar la pròxima setmana la Lliga de Campions.


Aroa González, jugadora del Club Esportiu INEF Barcelona, llegenda del rugby espanyol - Club Esportiu INEF Barcelona\nVÍDEO: INEF Barcelona United - Behind the competition, per Jordi Papasey : Behind the competition és un vídeo fet per Jordi Papasey a l'equip de gimnàstica estètica de grup INEF Barcelona United que ens mostra com es viuen els moments previs d'una actuació.\nGran impacte als mitjans amb la incorporació de María Ribera a l'Staff Tècnic de l'INEF L'Hospitalet : La incorporació de María Ribera a la direcció tècnica de l'INEF L'Hospitalet ha tingut un gran impacte als mitjans de comunicació locals i nacionals al ser una figura carismàtica al rugby femení espan...\nCampionat d'Espanya individual, Clubs i Seleccions Autonòmiques de Base GAF i GAM a Guadalajara : Del 8 al 15 de juliol, el Palacio Multiusos de Guadalajara, acollirà una nova edició del Campionat d'Espanya de Gimnàstica Artística Masculina i Femenina on es reuniran els millors gimnastes del panor...\nHomenatge 80è Aniversari Dr José Antonio Sancha de Prada a INEFC : El Dr. José Antonio Sancha de Prada, fundador del Club Esportiu INEF Barcelona, de la secció de rugby i ex-Director de l'INEFC Barcelona (entre d'altres moltes coses), va rebre el divendres 29 de...\n3 Ósses a la convocatòria prèvia al Campionat del Món de Seven a San Francisco : María Losada, María Casado i María Ribera estan a la convocatòria prèvia de la selecció espanyola de rugby seven de cara al Campionat del Món que tindrà lloc a San Francisco (USA) del 16 al...\nEl projecte INEF L'Hospitalet 2018-2019 es posa en marxa : Aquest dilluns va arrancar l'íl·lusionant projecte 2018-2019 de l'equip de rugby femení al camp municipal de la Feixa Llarga amb un entrenament de captació de talent obert a jugadores de diferent...\nMaría Ribera, nova entrenadora de l'equip de rugby femení a la Lliga Iberdrola : María Ribera, fins ara jugadora de l'INEF-L'Hospitalet, liderarà el nou projecte esportiu de l'equip de rugby femení convertint-se en la nova i flamant entrenadora per la pròxima tempor...\nAroa González, jugadora del Club Esportiu INEF Barcelona, llegenda del rugby espanyol\nL'Aroa, com bé sabreu, va decidir retirar-se al finalitzar aquesta temporada després d'una vida dedicada al rugby, plena de sacrificis com ha reflectit l'article que li ha dedicat "El Confidencial" aquesta setmana abans de l'anunci de la llista pel Mundial d'Irlanda de Rugby XV.\nAroa González, la 'leona' del rugbi que es va aixecar a les 5 per anar a treballar a la SEAT\nEl 9 d'agost arrenca el Mundial de Rugby Femení a Irlanda, on les 'lleones' espanyoles competeixen guiades per la gran capitana del rugbi femení espanyol en les últimes dues dècades\nSón precisament les 4.50 de la matinada quan ja arriba el despertador de la capitana de la selecció espanyola de rugbi. Després d'una llarga jornada laboral al taller de premses de la SEAT de Barcelona, Aroa González, de 38 anys d'edat, va a visitar a la seva mare. A l'acabar de menjar amb ella, comença un altre dia per a aquesta catalana en el qual a primera hora de la tarda no falta a la seva cita amb el gimnàs. Allà fa una sessió doble de físic per completar el mateix treball que les seves companyes de selecció. Al sortir, va a l'entrenament amb el seu club, el Rugbi de l'INEF Barcelona, on entrena prop de tres hores. A l'arribar a casa, moltes vegades no arriba al llit perquè cau al sofà... Aquest és el dia a dia de la 'rugbier' encarregada de guiar les "Leonas" en el proper Mundial d'Irlanda 2017.\nAquest exemple diari, tant dins com fora del camp, és el mirall on es mira cada una de les seves companyes en cada entrenament i partit. La talonadora espanyola és la jugadora amb més participacions amb la selecció nacional absoluta de la història (69 'caps' a dia d'avui) i va ser la primera 'rugbiera' menor d'edat en debutar amb Espanya (amb setze anys en l'Europeu de 1997 davant Irlanda a Niça, França).\nL'esperit de sacrifici de la 'número 2' d'Espanya s'ha convertit en un element clau de les "Leonas", tres anys després d'haver anunciat la seva retirada del rugbi, en una selecció renovada per José Antonio Barrio (que va rescatar fa uns mesos) i en què Aroa compleix el paper de 'gran veterana' i líder de l'equip.\nLa seva trajectòria esportiva la signaria qualsevol nen o nena que somiïn amb arribar al més alt de l'esport i són els seus grans valors els que enalteixen a qualsevol esportista fins a l'Olimp de l'esport. Aquest no és el cas, ja que el retard en l'arribada del professionalisme al rugbi espanyol i la falta de suport durant anys al rugbi femení espanyol per part dels organismes competents han condemnat a aquesta jugadora natural de l'Hospitalet de Llobregat a un lideratge silenciós, injust per a un esportista que ha 'fet' la història del rugbi femení espanyol.\nÚltims dies per decidir la llista final\nAquest diumenge, el director nacional femení, José Antonio Barrio, donarà la llista definitiva de les lleons que aniran a aquesta cita tan important. Aroa, que es troba a Galícia recuperant-se d'una lesió muscular isiquiotibial d'una cama que també va afectar el nervi ciàtic (produït en l'última trobada de la selecció espanyola davant Hong Kong), tornarà a liderar, si tot evoluciona favorablement, el rugbi femení espanyol (les sensacions de la jugadora i del cos tècnic són bones a dia d'avui). En aquest cas, serà el quart Mundial de rugbi que disputarà i segons reconeix al diari, molt ha canviat respecte Barcelona 2002 (el seu primer Mundial) fins a aquest d'Irlanda 2017.\n"El rugbi femení ha evolucionat molt des que vaig començar tot el 1993", comenta la jugadora a El Confidencial. Malgrat això, aquesta figura històrica de la selecció espanyola continua llevant-se a hores intempestives per treballar i combinant la seva jornada laboral amb la gran exigència de l'entrenament a primer nivell competitiu. Tot un exemple de sacrifici diari en què qui millor surt parat és l'esport que tant estima i tots gaudim d'ella i del seu joc.\nUna carrera amb llums i ombres\nAroa comença a jugar al rugbi amb 14 anys a l'equip de la seva ciutat. D'aquí, després d'un curt periple a Messina (Itàlia) i al Club Universitari de Barcelona arriba a les files de l'INEF Barcelona l'any 2007 (club on ha militat fins ara). Però en aquests vint-i-quatre anys de rugbi no tot ha estat un camí de roses. L'any 2009, durant la fase de classificació del Mundial a Suïssa, i durant la Copa del Món de 2014 a França va sofrir dues de les seves grans decepcions. Inclús, després de l'última cita mundialista, la catalana decideix deixar el rugbi.\nPoc a poc, i després d'uns mesos sense trepitjar un camp, l'òval la crida i torna a entrenar. Després, a jugar. Això alerta al seleccionador nacional, que va tornar a confiar en ella, i la reenganxa a la disciplina de les Leonas per conduir de nou a Espanya a una cita mundialista. Malgrat que la catalana en un principi va ser un poc reticent a la seva volta (segons ens aclaren les dues parts), ara està a un pas de jugar al seu quart Mundial.\n"Aroa és un referent en el camp i fora d'ell per a tots. Només la seva presència és un gran element motivador per a totes les seves companyes", compta Barrio a El Confidencial. "És un exemple poc conegut per a l'esport espanyol i que, considero, ha estat condemnat a un ostracisme desgraciat. Els seus principis enalteixen la figura de qualsevol esportista", conclou el seleccionador.\nÚltim assaig abans del Mundial\nAquest dissabte, la selecció femenina de rugbi es va enfrontar a Anglaterra B en el que va ser el seu últim assaig abans de començar el Mundial, el proper 9 d'agost. Bon triomf espanyol per 7-15 en un convincent partit. El mateix va servir a Barrio per concretar els últims assaigs i proves, amb l'objectiu de confeccionar la llista definitiva de les "Leonas" que defensaran la samarreta a Irlanda.\nEncara que per a aquesta cita, Aroa González no va ser convocada per donar-li un descans i que es recuperés totalment de la seva lesió, el seu esperit guanyador estava impregnat en cada una de les seves companyes, que han pogut compartir amb aquesta llegenda de l'esport espanyol molts dies de rugbi.\nDarrera modificació el Dimarts, 25 Juliol 2017 05:13\n"Les 3 Maries", a la llista definitiva de 12 pel Mundial de Sevens a San Francisco\nEntrevista a María Ribera, una de les 12 convocades pel Mundial de Sevens a San Francisco\nGran impacte als mitjans amb la incorporació de María Ribera a l'Staff Tècnic de l'INEF L'Hospitalet\n12-07-2018 a Gimnàstica\n12-07-2018 a Rugby\n09-07-2018 a Gimnàstica\nActualitat Activitats Esportives (36)


Motxilla per a cotxet. George Gina & Lucy\nLa motxilla per a bolquers de la marca George Gina & Lucy, ofereix amb el seu gran compartiment principal ampli espai d'emmagatzematge per a acompanyar al teu nadó i a tu a totes parts.\nEs pot dur com a motxilla o com a bossa amagant les corretges de l'espatlla en el compartiment posterior de velcro. Les corretges d'espatlla són ajustables en longitud i extraïbles ofereixen un alt nivell de comoditat. També s'inclou una corretja d'espatlla desmuntable. A l'interior, dos compartiments de malla, dues butxaques obertes, un compartiment amb cremallera i un compartiment amb velcro garanteixen una organització òptima. Un gran compartiment amb cremallera en la part davantera, un compartiment vertical amb cremallera en la part posterior i dues butxaques laterals ofereixen espai d'emmagatzematge addicional. El Minor Monokissed també inclou un canviador i un contenidor tèrmic amb una cremallera impermeable per ampolles, tots dos a joc amb el color de la bossa. Dos clips amb tancament de velcro i mosquetons li ofereixen més suport per a subjectar fàcilment la bossa / motxilla al cotxet.\nBossa Motxilla Away...\nAmb la bossa motxilla Away portaràs tot el del teu nadó sempre amb tu. A més inclou un necesser i un canviador.\nBossa Motxilla Away Bronze....\nBossa Motxilla Away Gris. Jané\nMotxilla per a cotxet....\nLa motxilla per a bolquers de la marca George Gina & Lucy, ofereix amb el seu gran compartiment principal ampli espai d'emmagatzematge per a acompanyar al teu nadó i a tu a totes parts\nBossa de maternitat. Babymoov\nAmb el seu format compacte i la seva àmplia obertura amb cremallera, la bossa de maternitat Urban Bag de Babymoov és molt còmode i ideal per portar diàriament les teves coses i les del teu nadó.\nAmb un estil totalment urbà, pots portar-lo a l'espatlla o en bandolera.


Barcelona rep 26 milions dels fons europeus per al seu pla de superilles\nLa capital catalana aconsegueix esgarrapar 75 dels 1.000 milions que el Govern ha repartit entre 170 municipis espanyols per «descarbonitzar i digitalitzar la mobilitat urbana»\nL’Àrea Metropolitana de Barcelona aconsegueix 40 milions, 7,5 dels quals es destinaran al projecte de Bicing metropolità\n23 de de febrer del 2022. Actualitzada 24 de de febrer del 2022 a les 00:46\nEren una espècie d’unicorn pandèmic però sembla que van prenent forma. Els famosos fons europeus de recuperació comencen a arribar, i del repartiment de mil milions centrats en mobilitat i urbanisme sostenible que el Govern de Pedro Sánchez ha anunciat aquest dimecres, 75 milions venen a Barcelona (i 150 es queden a Madrid). La capital catalana ha aconseguit tots els diners que havia sol·licitat per a vuit projectes diferents. La partida més important es destina a les superilles, gairebé 26 milions d’euros, però també hi ha finançament per a la zona de baixes emissions (1,5 milions), la reforma de la Meridiana (6,2 milions), els carrils bici (9,2 milions), l’expansió de la ciutat a velocitat 30 km/h (4,4 milions), l’accessibilitat vertical (ascensors de tota la vida per valor de 9,4 milions), la compra de busos elèctrics (16 milions) o la digitalització dels serveis de mobilitat (2,3 milions).\nLa futura plaça d’Enric Granados, el Verger de la Discòrdia\nA través d’un comunicat, el consistori s’ha congratulat d’haver fet un ple al 15 en les seves peticions al Ministeri de Transports, Mobilitat i Agenda Urbana, emissor dels diners europeus. Consultada la llista publicada pel Govern, sembla que la majoria ho han aconseguit. La tinenta d’alcalde d’Urbanisme, Janet Sanz, ha aprofitat l’ocasió per donar per fet que Europa «avala i té clar que els projectes en marxa a Barcelona són el futur de la ciutat, perquè aposten per un canvi de model, per la recuperació econòmica i per la transformació urbana». La resolució ministerial parla de 25,9 milions d’euros per a la «creació de superilles», però cal suposar que els diners es destinaran al pla de 21 eixos verds de l’Eixample que, tècnicament, segons Salvador Rueda, la persona que va impulsar aquestes unitats urbanístiques a la ciutat, no són superilles.\nOpinió de Laia Bonet\nEl PSC demana repensar la superilla de l’Eixample de Barcelona abans d’aplicar els canvis a Consell de Cent\nEls experts en urbanisme demanen una visió més global, metropolitana i realista del model de ciutat\nBarcelona és un dels 170 municipis espanyols que aquest dimecres han dinat amb alegria després de conèixer que han sigut inclosos en aquesta llista la finalitat de la qual, segons assenyala el mateix Govern, és «descarbonitzar i digitalitzar la mobilitat urbana». Les subvencions, assenyala, el ministeri en una nota de premsa, beneficiaran 24,5 milions de persones i el 87% dels sol·licitants han aconseguit el finançament per executar actuacions «encaminades a millorar la qualitat de l’aire a les ciutats i mitigar el soroll». Aquest any sortirà una nova convocatòria de 500 milions d’euros més.\nEl Govern també ha anunciat una pluja de milions europeus per a dos ens supramunicipals: la Mancomunitat de la Comarca de Pamplona i l’Àrea Metropolitana de Barcelona. L’AMB rebrà 40 milions d’euros, dels quals 7,5 es destinaran al projecte de Bicing metropolità, 11,2 milions s’utilitzaran per a la videovigilància i informació als autobusos de TMB i 7,1 aniran a parar a la digitalització de les estacions de metro.\nUrbanisme Ajuntament de Barcelona Superilles a Barcelona Fons europeus